**דה"ב כו: קפץ לגובה/ גליה פולק-ארביב**

**דף למנחה**

עוזיה, בנו של אמציה, מלך ביהודה במשך חמישים ושתים שנה. הוא הרחיב את גבולות הממלכה וביצר אותה. עוזיה ביקש להקטיר על מזבח הקטורת והצטרע. כתוצאה מכך הוא לא היה יכול להמשיך לשמש כמלך ועל כן בנו יותם החליף אותו בתפקיד.

**דברי הימים ב', פרק כו, פסוקים ו-ח**

שמות רבים יש למלך אחד: עוזיה, עוזיהו, עזריה ועזריה. החילוף בין השמות עוזיה/עוזיהו מוכר גם בשמות אחרים בתנ"ך. למשל: ירמיה/ירמיהו, ישעיה/ישעיהו, אליה/אליהו וכן הלאה. נראה שבימי הבית הראשון היה מקובל להשתמש בצורה הארוכה (ירמיהו, ישעיהו) ובימי בית שני הפכה הצורה המקוצרת לנפוצה יותר. בין לבין שתי הצורות התקיימו במקביל.

ברם, שני שמות לאיש אחד שנגזרים משני שורשים שונים זו תופעה ייחודית בתנ"ך. עוזיה ועוזיהו נגזרים מהשורש עו"ז ואילו עזריה ועזריהו נגזרים מהשורש עז"ר. כל אחד מהשורשים מבטא חלקים מפועלו ואופיו של המלך. עוז רוחו של המלך באה לידי ביטוי בהרחבת גבולות הממלכה, בביצורים ובמגדלים שבנה. עוז רוחו בא לידי ביטוי גם בהחלטתו להקטיר על המזבח. לצד העוז יש גם עזרה. נראה שהשם 'עזריהו' הוא מדרש שם על הנאמר בפסוקים "וּבִימֵי דָּרְשׁוֹ אֶת ה' הִצְלִיחוֹ הָאֱלֹהִים... וַיַּעְזְרֵהוּ הָאֱלֹהִים עַל פְּלִשְׁתִּים" (דה"ב כו, ה, ז). ה' עזר לעזריה ועל כן הוא הצליח.

ההצלחה של עוזיה "כִּי הֶחֱזִיק עַד לְמָעְלָה" (דברי הימים ב' כו, ח) דורשת עיון. יש בין הפרשנים שמציע ששמו של עוזיה התפרסם מעבר לגבול ישראל, במרחב כולו ועל כן הוא הגיע "עַד לְמָעְלָה". אפשר שהמילים "עַד לְמָעְלָה" קשורות גם הן למוטיב העוז.

**דברי הימים ב', פרק כו, פסוקים ט-י**

מפעלי בנייה, רחובות, בתים ואפילו בתי קבורות מותאמים לצרכי בני האדם ומשקפים את עמדותיהם, רעיונותיהם ושאיפותיהם. האדריכלות היא אומנות שימושית. בכוחה להותיר רושם עז על מי שצופה בה. בניינים רבים במרחב הישראלי והעולמי משקפים רעיונות או אידיאולוגיה בצורה מפורשת וסמויה. לשם המחשה ניתן להתרשם מהאדריכלות של [בית המשפט העליון](https://he.wikipedia.org/wiki/%D7%91%D7%A0%D7%99%D7%99%D7%9F_%D7%91%D7%99%D7%AA_%D7%94%D7%9E%D7%A9%D7%A4%D7%98_%D7%94%D7%A2%D7%9C%D7%99%D7%95%D7%9F) בירושלים, [הגנים הבהאיים](https://he.wikipedia.org/wiki/%D7%94%D7%9E%D7%A8%D7%9B%D7%96_%D7%94%D7%91%D7%94%D7%90%D7%99_%D7%94%D7%A2%D7%95%D7%9C%D7%9E%D7%99#%D7%94%D7%9E%D7%AA%D7%97%D7%9D_%D7%94%D7%91%D7%94%D7%90%D7%99_%D7%A2%D7%9C_%D7%94%D7%A8_%D7%94%D7%9B%D7%A8%D7%9E%D7%9C) בחיפה ו[האמפייר סטייט בילדינג](https://he.wikipedia.org/wiki/%D7%91%D7%A0%D7%99%D7%99%D7%9F_%D7%90%D7%9E%D7%A4%D7%99%D7%99%D7%A8_%D7%A1%D7%98%D7%99%D7%99%D7%98) בניו יורק. גם בעולם העתיק מפעלי בנייה, ובמיוחד בנייני שנבנו בשם המלך שימשו כביטוי לכוחו ולעוצמתו של השליט. בעזרתם הוא סיפק לנתינים עבודה והביע דרכם את האידיאולוגיה שלו. בניית המגדלים של עוזיה מצטרפת למנהג של מלכים לפאר את עצמם ולהנציח את פועלם בעזרת מבנים מונומנטליים.

**חולילנד**

מפעלי בנייה גדולים באופן כללי משנים את קו הרקיע העירוני ואת מראה של היישוב. בהקשר זה, מגדלים בולטים עוד יותר כיוון שהם יוצרים ריבוד בין קבוצות שיושבות בתוך היישוב. יש את מי שגר במגדל וצופה בנוף ויש את מי שנושא את עיניו אליו. שינוי משמעותי בקו הרקיע עשוי לעורר מחלוקות חברתיות ולהדגיש פערים.

עוזיהו בונה מגדלים בירושלים ובשפלה. הכתוב אינו מוסר את תגובת העם ביחס למגדלים האלה אך מעמוס ב ניתן ללמוד על הפערים החברתיים שאפיינו את ימי מלוכת עוזיה.

**דברי הימים ב', פרק כו, פסוקים טז-כא**

עוזיה מבקש לעצמו תפקיד נוסף. מלבד כתר מלוכה הוא רוצה לשאת גם כתר כהונה. שמו של הכוהן עזריהו שמגיע למקדש עם שמונים כוהנים נוספים כדי למנוע מעוזיהו מלהקטיר מפגיש חזיתית בין מי שה' עוזר לו לבין מי שמעז להיכנס לטריטוריה שאינה בתחום סמכותו. הצרעת אוחזת בעוזיהו המלך והוא מסולק מהמקדש.

במזרח הקדום פעמים רבות המלך ביצע תפקידים מרכזיים בפולחן במקדש. עוזיה מבקש להקטיר על מזבח הקטורת, התפקיד הייחודי של הכוהנים שאינו נמסר למלך. הוא מבקש לשלב בין תפקידי המלך לתפקידי הכוהן. הכוהנים דוחים את האפשרות הזו כיוון שעבודת המקדש נמסרה להם. המלך במקרא אינו כל יכול. ניהול המקדש נמסר לכוהנים. איש זר, אפילו מלך, אינו ראשי להקטיר.

**צרעת**

הצרעת במקרא איננה המחלה שמכונה כיום צרעת. מדובר בנגע, כלומר, כתם שמופיע על העור של האדם, על קירות הבית או על הבגדים. לנגע הזה אין משמעות מבחינה רפואית. הצרעת היא מחלה בעלת משמעות רוחנית. היא מכסה על מה שיש בליבו של האדם. במקרה של מרים מדובר על לשון הרע, במקרה של עוזיהו מדובר על גאוה ורהב.

על אף שהדבר לא נאמר במפורש בפרק נראה שיש קשר בין מפעלי הבניה של עוזיהו ובין רצונו להקטיר. שני הדברים נובעים ממקור אחד: עוז רוח. הגאווה מובילה את עוזיהו לבנייה, לביצור ולהרחבת גבולות. ה' עוזר לו ומעודד אותו על הצלחותיו בשדה זה. אך הגאווה איננה נעצרת שם. עוזיהו הגאה מעוניין גם להקטיר קטורת, תקפיד שנמסר לכוהנים בלבד. לכאורה הוא מבקש להתקרב לאלוהים אך בדרך שאינה מותרת לו. הגאווה של עוזיהו גורמת לבידודו מהחברה. הוא מצטרע ויושב בבית החופשית כל ימי חייו. הוא אמנם קופץ לגובה אבל הוא נופל מאיגרא רמה לבירה עמיקתא.